ขอใช้เงินบาทในพม่า
ธปท.บุกเจรจาธนาคารกลางหลังการค้าพุ่งรับเออีซีแถมแรงงานโอนเงินกลับบ้านง่าย
20 ต.ค. 2557

ธปท.บุกเจรจาธนาคารกลางหลังการค้าพุ่งรับเออีซีแถมแรงงานโอนเงินกลับบ้านง่าย
ธปท.เร่งเจราจารัฐบาลพม่า ขอใช้สกุลเงินบาทชำระราคาในพม่าได้อย่างถูกกฎหมาย 
นางผ่องเพ็ญ เรืองวีรยุทธ รองผู้ว่าการ ด้านเสถียรภาพการเงิน ธนาคารแห่งประเทศไทย (ธปท.) เปิดเผยว่า ขณะนี้ ธปท.เริ่มเจรจากับธนาคารกลางพม่า เพื่อขออนุญาตให้ใช้สกุลเงินบาทของไทยเป็นสกุลเงินอันดับต่อไปที่จะใช้หักชำระราคาในประเทศพม่าได้อย่างถูกต้องตามกฎหมาย เพื่อรองรับธุรกรรมการค้าการลงทุนระหว่างสองประเทศ ที่มีอัตราการขยายตัวสูงขึ้นอย่างรวดเร็ว
นางผ่องเพ็ญ กล่าวว่า ขณะนี้รัฐบาลพม่าอนุญาตให้สกุลเงินต่างประเทศ 3 สกุลเท่านั้น ที่ใช้ค้าขายและชำระราคากับพม่าได้ คือ เงินเหรียญสหรัฐ เงินยูโร และเหรียญสิงคโปร์เท่านั้น ซึ่งไทยถือเป็นประเทศเพื่อนบ้านที่ใกล้ชิดมีการค้าขายชายแดนสูง และมีแนวโน้มที่จะมีการค้าและบริการมากยิ่งขึ้นอีกเมื่อเปิดเสรีการค้าอาเซียน (เออีซี) จึงต้องการที่จะมีช่องทางบริการทางการเงินระหว่างกันได้ง่ายขึ้น
เช่น ให้สกุลเงินบาทหักชำระราคา(Settlement) ระหว่างกันได้ในพม่าได้ จากปัจจุบันที่พม่ายังไม่อนุญาตให้เงินบาทเป็นสกุลเงินที่ใช้ทำได้ เพราะมีเพียงเงิน 3 สกุลที่ใช้ค้าขายและชำระราคากับพม่าได้ ก็คือ เงินเหรียญสหรัฐ ยูโร และ สิงคโปร์ดอลลาร์ เท่านั้น นอกจากนี้ ธปท.จะเจราในเรื่องข้อตกลงทวิภาคี (Bilateral Soft Agreement) ต่างๆ เพิ่มเติมด้วย ทั้งหมดอยู่ระหว่างดำเนินการ
“ตอนนี้เรากำลังพูดคุยกับพม่าอยู่ เพราะถ้าตกลงกันได้ หากพม่าต้องการเงินบาทหรือมีเงินบาทไม่พอในการบริการจัดการหักชำระต่างๆ ก็สามารถมายืมจาก ธปท.ได้ ดังนั้นจึงแต่การคุยธปท.พยามจะไม่ไปพยามไปทุบ คือ ไม่บังคับ กดดันให้พม่าต้องรีบตัดสินใจ เพราะถ้าเขายังรู้สึกกลัวอะไอยู่ ก็ต้องให้เขาเคลียร์และตัดสินใจให้รอบครอบก่อน เพราะจริงๆธปทอยากให้เกิดความร่วมมือระหว่างเงินบาทกับเงินจ๊าดของพม่าให้มากขึ้น เพราะมีความต้องการจากภาคเอกชนเข้ามาจำนวนหนึ่งแล้ว เนื่องจากไทยกับพม่ามีธุรกรรมการค้า การลงทุน และแรงงานระหว่างกันมากขึ้น ช่วงหลังมีธนาคารไทยอย่างธนาคารกรุงเทพไปได้ใบอนุญาตจัดตั้งธนาคารที่พม่าแล้วด้วย ทำให้ธุรกรรมการเงินน่าจะมีมากขึ้น เพราะถ้าได้โอกาสคงมีอีกหลายธนาคารตามไปเปิดที่พม่าอีก” นางผ่องเพ็ญ กล่าว 
สำหรับธุรกรรมการค้าและการลงทุน รวมถึงธุรกรรมการเงินระหว่างไทยกับพม่ามีมากขึ้น ทำให้ความต้องการเชื่อมโยงการเงินมีมากขึ้น แรงงานพม่าก็มาทำงานในไทยหลายแสนคน ดังนั้นควรอำนวยความสะดวกให้ในการโอนเงินระหว่างกัน ค่อนข้างมากมีการโอนเงินระหว่างกันได้ก็จะดี เรื่องเหล่านี้เป็นความร่วมมือระหว่างประเทศ หากทำได้ก็จะได้ประโยชน์กันทั้งสองฝ่าย เพียงแต่เรื่องนี้ยังต้องใช้เวลาในการติดตามต่อไปอีกระยะ อาจจะไม่เกิน 1-2 ปีนี้ แต่ก็ต้องดำเนินการเพื่อปูทางไว้รองรับการค้าระหว่างชายแดนที่มีมากขึ้นและเป็นการรองรับการเปิดกลุ่มประชาคมเศรษฐกิจอาเซียนในปีหน้าด้วย ซึ่งต่อไปการค้าขายชายแดน การลงทุนด้านต่างๆต้องขยายตัวเพิ่มขึ้น